De svartkledde kvinnene samler seg raskt rundt oss, omringet av flere titalls nysgjerrige barn. De snakker i munnen på hverandre og vil forklare til VG hvorfor de er så sinte.
– Vi vil ha våre ektemenn tilbake. Våre barn vil ha sine fedre, dere tok dem vekk fra oss, hvorfor tok dere våre menn?
Det er en syrisk kvinne som kaller seg Umm Khalil, som spør VG. Som om vi har svarene hun søker.
Hun er en av de overlevende fra en hensynsløs krig som tok flere titalls tusen menneskeliv.
Mens vi gjør intervjuet med Umm Khalil får vi plutselig beskjed av en ansatt i leiren, som følger oss, at vi må gå. Folkemengden rundt oss er blitt for stor, noe de som jobber her virkelig ikke liker.